Makumbusho ya reli Nairobi yako karibu na kituo cha reli katika Nairobi, mji mkuu wa Kenya. Makumbusho hayo yana maonyesho ya injinitreni na mabehewa ya kihistoria kutoka zamani za shirika ya Reli ya Afrika Mashariki. Makumbusho yalifunguliwa mwaka 1971 na Shirika la reli na bandari la Afrika Mashariki. Baada ya kusambaratika kwa Jumuiya ya Afrika Mashariki ya kwanza yakaendelea kuendeshwa na Shirika la Reli la Kenya. Makumbusho hadi leo yameunganishwa na njia za reli kwa hiyo ni rahisi kwa mabehewa kutolewa nje kwa matengenezo katika karakana ya reli yenyewe. Vilevile mabehewa mapya yanaweza kuongezwa kirahisi kama sehemu mpya za maonyesho. Kuna injinitreni za moshi 3 ambazo ziko tayari kufanya kazi; zinatumiwa kwa safari maalumu kama maonyesho nje ya makumbusho. Injinitreni zinazoonyeshwa kwenye makumbusho zilitengenezwa nje ya Kenya zikafika mwaka 1940 na kupewa majina kufuatana na wilaya za Kenya na Uganda wakati wa ukoloni. Kiasili injinitreni 10 za makumbusho yalikuwa na namba 77 - 88, baadaye zikawa EAR 5701 - 5712. Makumbusho huonyesha injinitreni mbalimbali pamoja na: Injinitreni Hugh F Marriott ilitengenezwa na kampuni ya W.G. Bagnall mwaka 1951 katika mji wa Stafford nchini Uingereza ikafanya kazi kwa Magadi Soda Company hadi 1970.